La Generalitat i el seu sector públic el 2017 destinaran a la compra pública d'innovació almenys un 0,5% de l'import de les contractacions del 2016
El Govern ha donat llum verda al Pla nacional de compra pública d'innovació (CPI) per al període 2016-2020.
La CPI suposa un canvi cultural radical en la manera de comprar, atès que potencia la innovació com a clau per impulsar l'economia i la competitivitat d'un país.
A partir de la contractació pública, les administracions podran demanar productes o serveis que encara no existeixen en el mercat, la qual cosa suposarà obrir noves oportunitats per a les empreses, que hauran de proposar solucions en l'àmbit de la recerca i el desenvolupament i la millora dels serveis públics.
D'aquesta manera, la CPI es converteix en una estratègia de país, ja que contribueix al desenvolupament i l'enfortiment de la capacitat competitiva de les empreses catalanes, alhora que dóna resposta a les necessitats i als reptes socioeconòmics del sector públic i la societat, especialment en camps com el social, el sanitari i l'ambiental.
El Pla gira a l'entorn de quatre eixos principals:
En el marc de l'estratègia Europa 2020 i la RIS3CAT
El Pla s'emmarca en l'estratègia Europa 2020 i la iniciativa "Unió per a la Innovació", que reconeix la importància del mercat de la contractació pública i el seu elevat potencial per impulsar la innovació, ja que representa prop del 17% del PIB de la Unió Europea.
El Pla s'executarà en coordinació amb el programa de compra pública d'innovació de la RIS3CAT, que té un pressupost de 50 milions d'euros del Programa operatiu del FEDER de Catalunya 2014-2020 per finançar la despesa directament associada amb les activitats d'R+D+I de projectes de compra pública d'innovació.
Aquest programa té com a objectiu principal impulsar projectes de compra pública innovadors que donin resposta a les necessitats sanitàries i socials i que contribueixin a la transició cap a l'economia circular, és a dir, ambientalment sostenible.
D'acord amb el text aprovat avui, a partir de l'any 2017 tots els departaments de la Generalitat, organismes i entitats del seu sector públic hauran de destinar un percentatge mínim de les contractacions a la compra pública d'innovació, en qualsevol de les seves modalitats, o a la incorporació d'elements d'innovació en les licitacions.
El 2017 s'hi haurà de destinar el 0,5% de l'import de les contractacions realitzades l'exercici anterior.
Aquest percentatge s'incrementarà fins a l'1% durant els anys 2018, 2019 i 2020.
L'any 2015 els departaments de la Generalitat i el seu sector públic van realitzar compres públiques per un import global de 2.529 milions d'euros.
Aquest canvi de concepció en la manera de comprar requereix formació per als treballadors públics.
Per això, es preveu un Pla de formació integral per als compradors públics i gestors de la contractació de l'Administració de la Generalitat i del seu sector públic.
També es preveu implantar mecanismes d'acompanyament i assessorament tècnic per a la preparació i execució de projectes de compra pública, i l'elaboració d'una guia de la CPI.
Tota la contractació vinculada a aquest Pla haurà de contenir i respectar les clàusules de contractació socialment responsable (socials, d'igualtat i ambientals), d'acord amb la normativa en matèria de contractació pública.
Així mateix, es crearà una comissió de seguiment i impuls del Pla nacional, que estarà dirigida des del Departament de la Vicepresidència i d'Economia i Hisenda i presidirà el director general del Patrimoni de la Generalitat.
També en formaran part representants d'altres àrees de l'Administració, com ara la Direcció General de Promoció Econòmica, Competència i Regulació; la Direcció General de Contractació Pública; la Direcció General de Qualitat Ambiental; l'Institut Català de l'Energia; l'AQuAS, i ACCIÓ.